Matteus 27:4 Die HERE gebruik Judas om nog ’n laaste beroep op die Joodse leiers te doen. Dit is Judas wat vir hulle sê dat hulle besig is om ’n onskuldige mens dood te maak. Judas bring die dertig silwerstukke terug. Hy het dit as bloedgeld wat hom beskuldig begin raaksien. Die Joodse leiers hoor nou selfs uit Judas se mond dat Christus die doodstraf nie verdien nie. Hulle moet nou besluit wat hulle gaan doen. Skrik hulle? Besef hulle wat hulle doen en gaan hulle nou vinnig van gedagte verander? Nee, hulle is gevoelloos en onverskillig. Een ding is vir hulle belangrik dat die Here Jesus sal sterf. Hy moet dood. Hy is ’n gevaar vir hulle posisie in die kerk. Hulle is leiers wat nie regtig reg wil spreek nie maar wat om eie mag te behou onskuldig bloed vergiet. Die HERE roep hulle deur Judas tot bekering. Deur Judas kom God se roep van liefde tot hulle. Ons sien dat hulle onverskillig reageer. Hulle weet dat hulle oordeel onregverdig is. Hulle sê selfs: “Wat het ons daarmee te doen?” Hoe skrikwekkend! Nou sien ek die wonderlik groot liefde van Christus raak. Hy bid selfs nog vir hierdie mense aan die kruis: “Vader, vergeef hulle, want hulle weet nie wat hulle doen nie.” Lukas 23:34 As hulle regtig besef sou het waarmee hulle besig was sou hulle met diep berou Christus as hulle Koning gaan vereer het. Laat ons bid vir so baie wat van Christus nie wil weet nie. Laat ons bid dat die HERE ook hulle nog die tyd van genade en bekering gee!